کتھن کتھن منز حٮ۪س نہٕ روزن، ۂر تہ الاو؛ لفظی معنے وچھو یا علامتی معنے سرَو، یہ چھہ بے مثال شعر۔ امہ تصور چہ سارے مثالہ کرو نہ " صورت خانہ" منزٕ نقل۔ مگر دۅن کتھن کُن چھہ توجہ دیُن۔ اکھ یہ زِ پننہ مۅچھہ منز چیرن وول یہ جنسی جذبہٕ چھہ کنہ وزِ خٲلص تصورن ہنز ارزتھ بناں بلکہ بظٲہر چھنہ "جنسی" روزانٕے، محض جذبہ چھہ روزان۔ محبتک یہ اکاے جذبہ چھہ محبوب سندِ کھۅتہ زیادٕ ولنہ یوان۔ تتھۍ سٕے کنہ موقس پٮ۪ٹھ چھہ "صورت خانہ" تمس صرف شیرِ گلاب لٲگتھ وچھن یژھاں، ادٕ یہندِ مۅکھہٕ لوگن تہ تہندِ: ویرِ لوگُن یہ کہنزِ اور مہ سن شیرِ لٲگتھ تمس گلاب وچھو[4] دویُم یہ زِ صورت خانک شٲعر چھہ گاشس تہ وصلس تتھے کنہ ملہ ون کران یتھہ کنہ اسہ ہیٚرمٮ۪ن سطرن منز بوو۔ یتھ ژھۆٹس مضمونس منز شعرٕ پتہٕ شعر نقل کرنک چھہ نہ کانہہ یرادٕ ، پرن وول پرِ کتاب تہٕ سرِ پانے، مگر گاشک، گٹہ ہند، فراقک تہ وصلک یہ پیٚٹھۍ ونۍ منظر نامہ ہیٚکو نہ ییٚمہ شعرٕ ورٲے بند کٔرتھ ییٚمہ کس دویمس مصرعس منز نار تہ شیٚہجار ہکچہ گندان سُہ ساز چھہ بنان یُس دلہ کٮ۪ن کنَن منز بسان چھہ ﴿کن مےٚ دژاو گوس دیوانے۔ ۔۔۔﴾: پادشاہ یار وچھتہٕ کیا خۅش آس گاش ہٮ۪تھ دۯاو، گاش ہٮ۪تھ آیاو پادشاہ ﴿بے نیاز﴾ گاش، آو تہٕ دۯاو، سٲری سادہ لفظ چھہ اکھ تیُتھ پیکر بنان یُس ہوشس تھپھ تۯاوان چھہ۔ حسنک تہ فنکٲری ہند تصور چھہ امی لولہ کہ جذبہ پٮ۪ٹھہٕ وۅپدان۔ شٲعرس چھہ "عرفکۍ رۅنہ ہٹۍ" یاد پٮ۪تھ وُبوٚدر تلان۔ سہ چھہ تتھ پتھ کالس ونۍ دوان ییٚتہ لکہ بٲتھ تھنہ پیٚمتۍ چھہ، تہٕ یہ سورُے چھس یاد پٮ۪وان "چانہ أچھ" وچھتھ۔ کٲیناتکۍ رنگہ ولۍ انہار رٔلتھ یۅسہ کنۍ شیچھ یمہٕ أچھ یتھ دوٚیمس شعرس منز بوزناوان چھےٚ، ادبی دنۍیہس منز چھےٚ تمہ چھ مثالہ کم: